CELEX: 32020R1019
Language: fi
Date: 2020-07-13 00:00:00
Title: Komission täytäntöönpanoasetus (EU) 2020/1019, annettu 13 päivänä heinäkuuta 2020, täytäntöönpanoasetuksen (EU) 2015/840 muuttamisesta

14.7.2020   
               
               
                  FI
               
               
                  Euroopan unionin virallinen lehti
               
               
                  L 225/13
               
            
         KOMISSION TÄYTÄNTÖÖNPANOASETUS (EU) 2020/1019,
         annettu 13 päivänä heinäkuuta 2020,
         täytäntöönpanoasetuksen (EU) 2015/840 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 514/2014 (1) ja erityisesti sen 27 artiklan 5 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksen (EU) 2015/840 (2) 5 artiklan 2 kohdan mukaisesti vastuuviranomaisten on varainhoitovuoden aikana tehtävä paikan päällä toimintaa koskevia tarkastuksia, jotka kattavat vähintään 20 prosenttia kyseisenä varainhoitovuonna toteutettavien hankkeiden lukumäärästä.
                  
               
                     (2)
                  
                  
                     Covid-19-pandemia on vaikuttanut jäsenvaltioihin ennennäkemättömällä tavalla. Kriisin vuoksi jäsenvaltiot ovat joutuneet rajoittamaan vapaata liikkuvuutta alueellaan, mikä on vaikeuttanut paikan päällä tehtävien tarkastusten suorittamista.
                  
               
                     (3)
                  
                  
                     Jotta vastuuviranomaiset voivat joustavasti suorittaa vaaditut paikan päällä tehtävät toimintaa koskevat tarkastukset, on asianmukaista muuttaa nykyisiä sääntöjä, jotta voidaan välttää viivästykset tilien tarkastamis- ja hyväksymismenettelyssä. Joustavuutta olisi lisättävä antamalla vastuuviranomaisille mahdollisuus täyttää vaatimukset, jotka koskevat paikan päällä tehtäviä toimintaa koskevia tarkastuksia, myöhemmin ohjelmakauden aikana, jos covid-19-pandemian vuoksi kyseisenä varainhoitovuonna ei voida saavuttaa toteutettujen hankkeiden 20 prosentin vähimmäislukumäärää.
                  
               
                     (4)
                  
                  
                     Asetus (EU) N:o 514/2014 sitoo Irlantia, ja tämän seurauksena sitä sitoo myös tämä asetus.
                  
               
                     (5)
                  
                  
                     Asetus (EU) N:o 514/2014 sitoo Yhdistynyttä kuningaskuntaa, ja tämän seurauksena sitä sitoo myös tämä asetus. Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen (3) 138 artiklan mukaisesti Yhdistyneeseen kuningaskuntaan sovelletaan sovellettavaa unionin oikeutta, rahoitusoikaisuja sekä tilien tarkastamista ja hyväksymistä koskevat säännöt mukaan lukien, myös 31 päivän joulukuuta 2020 jälkeen, kyseisten unionin ohjelmien ja toimien päättymiseen asti.
                  
               
                     (6)
                  
                  
                     Asetus (EU) N:o 514/2014 ja tämä asetus eivät sido Tanskaa.
                  
               
                     (7)
                  
                  
                     Koska covid-19-pandemiaan on tarpeen reagoida kiireellisesti, tämän asetuksen olisi tultava voimaan seuraavana päivänä sen jälkeen, kun se julkaistaan Euroopan unionin virallisessa lehdessä.
                  
               
                     (8)
                  
                  
                     Tässä asetuksessa säädetyt toimenpiteet ovat asetuksen (EU) N:o 514/2014 59 artiklan 1 kohdalla perustetun turvapaikka-, maahanmuutto- ja kotouttamisrahaston sekä sisäisen turvallisuuden rahaston komitean lausunnon mukaiset.
                  
               
                     (9)
                  
                  
                     Sen vuoksi täytäntöönpanoasetusta (EU) 2015/840 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan täytäntöönpanoasetuksen (EU) 2015/840 5 artiklan 2 kohta seuraavasti:
            
               
                  ”2.   Varainhoitovuonna n paikan päällä tehtävien toimintaa koskevien tarkastusten on katettava vähintään 20 prosenttia kyseisenä varainhoitovuonna toteutettavien, asetuksen (EU) N:o 514/2014 39 artiklassa tarkoitetussa vastaavassa vuotuisessa tilityksessä ilmoitettavien hankkeiden lukumäärästä. Jos tätä vähimmäislukumäärää ei voida saavuttaa covid-19-pandemian vuoksi varainhoitovuonna n, tarkastukset, joita ei ole tehty varainhoitovuonna n, on suoritettava myöhemmin ohjelmakauden aikana.”
               
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan jäsenvaltioissa sellaisenaan perussopimusten mukaisesti.
            Tehty Brysselissä 13 päivänä heinäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 150, 20.5.2014, s. 112.
         
            (2)  Komission täytäntöönpanoasetus (EU) 2015/840, annettu 29 päivänä toukokuuta 2015, vastuuviranomaisten turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun Euroopan parlamentin ja neuvoston asetuksen (EU) N:o 514/2014 mukaisesti suorittamista tarkastuksista (EUVL L 134, 30.5.2015, s. 1).
         
            (3)  EUVL C 384 I, 12.11.2019, s. 1.